สังคมข่าวหุ้น
*ดัชนีตลาดหุ้นไทยปิดที่ระดับ 1,573.91 จุด เพิ่มขึ้น 10.06 จุด มูลค่าการซื้อขาย 71,118.91 ล้านบาท ขานรับเจรจาการค้าไม่เป็นปัจจัยถ่วงตลาดและการฟื้นตัวเศรษฐกิจโลก อีกทั้งมีลุ้นสหรัฐฯ ลดภาษีนำเข้าสินค้าจีนที่ปรับขึ้นไปก่อนหน้านี้อีกด้วย
15 ธ.ค. 2562

สโนว์แมน
*ดัชนีตลาดหุ้นไทยปิดที่ระดับ 1,573.91 จุด เพิ่มขึ้น 10.06 จุด มูลค่าการซื้อขาย 71,118.91 ล้านบาท ขานรับเจรจาการค้าไม่เป็นปัจจัยถ่วงตลาดและการฟื้นตัวเศรษฐกิจโลก อีกทั้งมีลุ้นสหรัฐฯ ลดภาษีนำเข้าสินค้าจีนที่ปรับขึ้นไปก่อนหน้านี้อีกด้วย
*EA เดินหน้าขยายธุรกิจในต่างประเทศอย่างต่อเนื่อง ส่งซิกเตรียมจับมือกับพันธมิตรท้องถิ่นเข้าประมูลโครงการผลิตไฟฟ้าจากพลังงานลม ที่ประเทศไต้หวัน ซึ่งรัฐบาลไต้หวันเตรียมเปิดประมูลเฟส 3 กำลังการผลิตรวม 3,000 เมกะวัตต์ในปี 2563 รวมถึงยังศึกษาความเป็นไปได้ในการลงทุนโรงไฟฟ้าพลังงานน้ำ ในสปป.ลาว ขนาดกำลังผลิต 100-200 เมกะวัตต์ คาดได้ข้อสรุปปีหน้า ส่วนแผนลงทุนโครงการโซลาร์ฟาร์มในประเทศเมียนมา 2 โครงการ กำลังการผลิตรวม 60 เมกะวัตต์ คาดว่าจะมีความชัดเจนการลงทุนภายในไตรมาส 1/2563
*SEAFCO แจ้งรับงานโครงการใหม่เพิ่ม ล่าสุดคว้างานเสาเข็มด้านทิศเหนือและทิศใต้โครงการพัฒนาพื้นที่ส่วนขยาย ศูนย์ราชการเฉลิมพระเกียรติ 80 พรรษา 5 ธันวาคม 2550 โซนซีถนนแจ้งวัฒนะ กทม.  มีการลงนามสัญญาร่วมกันเมื่อวันที่ 12 ธ.ค. 2562 มูลค่างานโครงการ 548.60 ล้านบาท จากก่อนหน้านี้แจ้งได้รับงาน 7 โครงการใหม่เดือน ธ.ค. 2562 มูลค่ารวม 222 ล้านบาท ช่วยหนุนยอดแบ็กล็อกพุ่ง
*บอร์ด NOK เมื่อวันที่ 12 ธ.ค.ที่ผ่านมา ไฟเขียวเพิ่มทุน 888.15 ล้านบาท อัตราส่วน 3.5 หุ้นสามัญเดิมต่อ 1 หุ้นสามัญใหม่ ราคาเสนอขาย 2.50 บาท มูลค่ารวม 2,220 ล้านบาท เพื่อเพิ่มความแข็งแกร่ง ทั้งด้านการดำเนินงานและด้านเงินทุน โดยมีแผนนำเงินที่ได้รับจากการเพิ่มทุนไปใช้เป็นเงินทุนหมุนเวียนในการดำเนินงาน ลดภาระหนี้สิน จัดหาและปรับปรุงฝูงบิน รวมถึงขยายเส้นทางและเครือข่ายการบิน หวังเพิ่มความสามารถในการแข่งขัน โดยจะเสนอต่อที่ประชุมวิสามัญผู้ถือหุ้นครั้งที่ 1/2563 ในวันที่ 14 ม.ค. 2563 ซึ่งการเพิ่มทุนที่เสนอขายให้แก่ผู้ถือหุ้นเดิมในครั้งนี้จำนวน 2,220 ล้านบาท จะทำให้ NOK มีส่วนของผู้ถือหุ้นเป็นบวก จาก ณ วันที่ 30 ก.ย. 2562 มีส่วนผู้ถือหุ้นติดลบ 659 ล้านบาท
*PSTC เตรียมออกหุ้นกู้ มูลค่ารวมไม่เกิน 500 ล้านบาท จำนวน 2 ชุด อายุ 1 ปี 3 เดือนและ 1 ปี 9 เดือน อัตราดอกเบี้ย 5.30-5.70% ต่อปี เสนอขายผู้ลงทุนรายใหญ่ช่วงวันที่ 6-15 ม.ค. 2563 โดยมีวัตถุประสงค์การใช้เงินเพื่อใช้ชำระหนี้หุ้นกู้เดิม ลงทุนขยายธุรกิจ และใช้เป็นเงินทุนหมุนเวียน
*หุ้นไอพีโอน้องใหม่ KUN (วิลล่า คุณาลัย) บริษัทเป็นผู้พัฒนาโครงการที่อยู่อาศัยแนวราบในทำเลชานเมือง ในระดับราคา 2-5 ล้านบาทต่อยูนิต เตรียมเข้าเทรดในตลาด mai วันพรุ่งนี้ (17 ธ.ค.นี้) ด้วยจำนวนหุ้นไอพีโอ จำนวน 150 ล้านหุ้น ราคา 1.10 บาท โดยมี P/E ratio ที่ระดับ 10.78 เท่า ใกล้เคียงกับกลุ่มอุตสาหกรรมเดียวกันที่ 15.69 เท่า ก็ถือว่าน่าสนใจ ส่วนเงินที่จะได้รับจากขายหุ้นไอพีโอราว 165 ล้านบาท ก็จะนำไปขยายธุรกิจ-ชำระหนี้-เป็นเงินทุนหมุนเวียน ส่วนพื้นฐานธุรกิจในช่วง 5 ปีแรก ประเมินรายได้รวมเติบโตราว 15-30% ต่อปี จากการลงทุนพัฒนาโครงการที่อยู่อาศัยแนวราบเพื่อขายเป็นหลัก ด้วยการขยายโครงการภายใต้แบรนด์ “คุณาลัย” ไป 4 ทิศรอบกรุงเทพฯ ทั้งเหนือ, ใต้, ตะวันออก และตะวันตก
*SFLEX (สตาร์เฟล็กซ์) หุ้นไอพีโอ ที่เพิ่งปิดจองหุ้นไปหมาด ๆ เมื่อวันที่ 13 ธ.ค.ที่ผ่านมา ปลื้มนักลงทุนมีกระแสตอบรับดีเยี่ยม ด้วยจำนวนหุ้นไอพีโอ 110 ล้านหุ้น ที่ราคาหุ้นละ 3.88 บาท เตรียมเข้าเทรดในตลาด SET วันแรก 19 ธ.ค.นี้ ด้านเงินระดมทุน 426.80 ล้านบาท ผู้บริหาร “ปรินทร์ธรณ์ อภิธนาศรีวงศ์” ระบุนำไปสร้างโอกาสทางธุรกิจโดยลงทุนซื้อเครื่องจักรและอุปกรณ์ที่เกี่ยวข้องกับการผลิตฟิล์มประเภทที่ใช้ในการปิดผนึกขึ้นรูป (Sealant) สร้างคลังสินค้า คืนหนี้ และใช้เป็นเงินทุนหมุนเวียนในการดำเนินงาน จัดว่ามีปัจจัยพื้นฐานที่แข็งแกร่งและศักยภาพการเติบโตในอนาคต
*ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์และสุภชัย ปกป้อง รับชมสด ๆ ผ่าน www.facebook.com/kaohoononline, www.facebook.com/tv.kaohoon และ FM 102 Mhz
*พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น.